Այլ կերպ (խաղ)

«Այլ կերպ», սեղանի խաղ ինտելեկտուալ բառախաղ ժանրով՝ չորս և ավելի մարդկանց համար։ Ստեղծվել է Երևանում, Հայաստանում Սոֆյա Խաչատրյանի, Անահիտ Հակոբյանի և Էլինա Մելիքյանի կողմից 2014 թվականին։ Խաղի գաղափարը նման է «Շլյապա» («Գլխարկ») խաղի գաղափարին, քանի որ նրանց նպատակն է բացատրել թիմակիցներին քարտի վրա գրված բառերը, որպեսզի նրանք գուշակեն։

2015 թվականի մայիսից կազմակերպվում են թիմային մրցույթներ։ ՀՀ Լեզվի պետական տեսչությունը պաշտոնապես իր հավանությունն է հայտնել խաղում օգտագործվող հայերեն լեզվի բառապաշարին։ Որպես հայերենի իմացությունը խթանող օժանդակ նյութ՝ խաղը պաշտոնապես հավանության է արժանացել նաև ՀՀ Կրթության ազգային ինստիտուտի կողմից։

Խաղի կանոնները 

Թիմից մեկը քաշում է քարտը և իր թիմակիցներին բացատրում քարտի վրա գրված 7 բառերը՝ չօգտագործելով նույնարմատ բառեր և այդ բառի թարգմանությունն այլ լեզուներով։ Յուրաքանչյուր գուշակած բառը 1 միավոր է։ Բացատրելիս քարտի վրա գրված բառերի հերթականությունը պահպանելը պարտադիր չէ։ Առաջադրանքը կատարելու համար տրվում է 1 րոպե, որը հաշվվում է խաղին կից ավազե ժամացույցի միջոցով։ Եթե քարտի բոլոր 7 բառերը գուշակել են, իսկ ժամանակը դեռ չի սպառվել, մասնակիցն իրավունք ունի վերցնել հաջորդ քարտը։ Հակառակորդ թիմից որևէ մեկը իրավունք ունի հետևել, որպեսզի բացատրողը պահպանի բոլոր կանոնները։ Որևէ խախտում անելու դեպքում թիմը կորցնում է մեկ միավոր։

Ծանոթագրություններ 

Ինտելեկտուալ խաղեր
Բառային խաղեր